**Salminkallion kalliomaalaus** sijaitsee Pirkanmaalla Pälkäneellä Luopioisissa Mustilahden kylässä Kukkian pohjoisosassa olevan niemen kapeikossa, jota kutsutaan Kuivassalmeksi. Maalausalue on pari metriä leveä ja sijaitsee rantamökin pihapiirissä. Maalauksessa on 6−10 merkkiä ja loput kuvioista ovat puuroutuneet sotkuksi.

Löytyminen ja tutkimus
----------------------

Maalauksen ilmoitti Ilkka Toivonen vuonna 1987  ja Tapio Seger, J.-P. Taavitsainen ja Ilkka Toivonen tarkastivat kohteen samana vuonna. Vuonna 1998 Tuula Heikkurinen-Montell katsasti paikan ja toisen tarkastuksen teki Miikka Haimila kunnan tilaaman inventoinnin yhteydessä vuonna 2004. 

Kalliomaalaus sijaitsee Kukkian Evinsalon ja mantereen väliin jäävän kannaksen länsipuolella Kuivassalmen pohjoisrannalla kalliojyrkänteen juurella. Kuvakentällä on pituutta pari metriä ja se sijaitsee noin 6 m järven nykytasoa ylempänä. Maalauksen kohdalla kalliossa on pieni syvennyksen tapainen, jota suojaa ylhäältä päin kalliolippa. 

Maalaus on ajoitettu sijaintinsa perusteella kivi- tai pronssikaudelle. Maalaukselta noin 60 metriä itään on Kuivassalmen kivikautinen asuinpaikka. Kukkialla on useita muitakin kivikautisia asuinpaikkoja. Edellisessä inventoinnissa vuonna 1963 paikalta löytyi kvartsikaavin ja muu kvartsiesine sekä kvartsi-iskoksia. 

Maalauskallio on melko hyvässä kunnossa. Pinnan rapautumisesta on merkkejä eikä kalliopinta kestä voimakasta ja toistuvaa koskettelua, sillä siitä ilmeisesti irtoaa pintaa ja kuvakenttä vahingoittuu. 

Luopioisten kautta on kulkenut vanha kulkureitti Päijänteen läntisen vedenjakajan ylitse itään.

Maalaukset
----------

Maalaus sijaitsee kallioseinämän syvennyksessä. Väriä on suttaantuneena muutaman neliömetrin alueella, ja maalaus on yleisesti kulunut. Kuviot näkyvät huonosti. Kuvakenttää jakaa kahteen osaan lähes vaakasuuntainen halkeama, jonka reunoja on punavärillä maalattu. Halkeaman yläpuolella on punaväriä levinnyt laajemmin. Väriläikät ovat hieman eri värisiä. 

Yläosan selvin kuvio esittää ihmishahmoa, jolla on kädessään pystysuora käärmemäinen siksak-kuvio. Ihmisen vasemmalla puolella on pari heikkoa pystyviivaa. Myös vasemmalla ylhäällä erottuu heikosti ihmishahmo. Näiden oikealla puolella saattaa olla käden painama tai tassun jälki. 

Halkeaman alapuolella on leveitä, pystyjä värijälkiä sekä vasemmalla alhaalla on kaksi ihmishahmoa, joista toinen erottuu selvästi. Molempien kädet ovat kohotettuina ja jalat haarallaan. Kun kalliota seuraa vasemmalle, löytyy vielä pari vähäisempää maalausjälkeä, joista erottuu heikosti viisi pystyviivaa mutta ei erityisiä hahmoja. 

Koska järvelle on matkaa ja maalaus sijaitsee korkealla, se on todennäköisesti maalattu kallion juurella seisten.

Lähteet
-------

* Kivikäs, Pekka: *Kallio, maisema ja kalliomaalaus*. Jyväskylä: Minerva, 2005. ISBN 952-5478-61-0.
* Lahelma, Antti: *A Touch of Red: Archaeological And Ethnographic Approaches To Interpreting Finnish Rock Paintings*. väitöskirja julkaistu sarjassa Iskos 15. Vaasa: The Finnish Antiquarian Society, 2008. Teoksen verkkoversio. (englanniksi) (Arkistoitu – Internet Archive)
* Muinaistaideyhdistys: Salminkallio[vanhentunut linkki]
* Luukkonen, Ismo: Salminkallio
* Muinaisjäännösrekisteri: Salminkallion kalliomaalaus *Kulttuuriympäristön palveluikkuna kyppi.fi*.  20.9.2004. Museovirasto. Viitattu 26.11.2012.
* Haimila, Miikka: Luopioisten arkeologinen inventointi (pdf)  2004. Helsinki:  Museovirasto. Viitattu 26.11.2012.

### Viitteet

1. 1 2 3  Kivikäs, Pekka: Kallio, maisema ja kalliomaalaus, 2005, s.52
2. 1 2 3 4 5 6 7 8  Luopioisten arkeologinen inventointi, 2004
3. ↑  Muinaistaideyhdistys: Salminkallio[vanhentunut linkki]
4. 1 2  Muinaisjäännösrekisteri: Salminkallion kalliomaalaus *Kulttuuriympäristön palveluikkuna kyppi.fi*.  20.9.2004. Museovirasto. Viitattu 26.11.2012.
5. 1 2 3  Luukkonen, Ismo: Salminkallio

Aiheesta muualla
----------------

* Luettelo Suomen kalliomaalauksista ja ns. punamultaläikistä Suomen muinaistaideseura ry.  Arkistoitu 30.10.2013. Viitattu 1.5.2011.
* Luukkainen, Ismo: Suomen kalliomaalauksia, valokuvia
* Luopioinen: Kolme kuvaa Luopioisista[vanhentunut linkki]